b"\n_START_ARTICLE_\nConveni de l'Hospitalet\n_START_SECTION_\nAntecedents\n_START_PARAGRAPH_\nAmb ambd\xc3\xb3s b\xc3\xa0ndols esgotats econ\xc3\xb2micament, es va negociar la fi d'un conflicte on Carles d'\xc3\x80ustria ja no gaudia del suport dels seus aliats (b\xc3\xa0sicament brit\xc3\xa0nics i holandesos) per a ser sobir\xc3\xa0 hisp\xc3\xa0nic. L'any 1713, Catalunya parcialment enva\xc3\xafda per tropes borb\xc3\xb2niques, i sense la protecci\xc3\xb3 dels ex\xc3\xa8rcits aliats hi havia una recan\xc3\xa7a cap als \xc3\xa0nims de revenja de Felip V de Castella, que ja havia abolit els furs de Val\xc3\xa8ncia i d'Arag\xc3\xb3._NEWLINE_Les converses dels representants dels contendents, reunits a Utrecht, van donar lloc a una s\xc3\xa8rie de tractats multilaterals que l'11 d'abril del 1713 es van concretar en la pau entre Fran\xc3\xa7a i el bloc aliat, llevat de l'Imperi, que no acceptava unes condicions que desposse\xc3\xafen Carles de la corona hisp\xc3\xa0nica. La pau implicava que els brit\xc3\xa0nics, principals inductors del posicionament catal\xc3\xa0 en contra de la Casa de Borb\xc3\xb3, reconeixien com a rei leg\xc3\xadtim Felip V d'Espanya._NEWLINE_Amb aquestes condicions, la intenci\xc3\xb3 de l'Imperi era retirar l'ex\xc3\xa8rcit per enviar m\xc3\xa9s efectius a la lluita contra els francesos en altres zones. D'aquesta forma, el 19 de mar\xc3\xa7, l'esposa de Carles, Elisabet de Brunswick, que exercia com a governadora general des del trasllat del seu marit cap a Viena per coronar-se emperador. La va substituir, amb el c\xc3\xa0rrec de virrei el mariscal austr\xc3\xadac Guido Starhemberg. A aquest li va tocar aplicar un conveni que l'obligava a evacuar el seu ex\xc3\xa8rcit i retardar al m\xc3\xa0xim possible la divulgaci\xc3\xb3 del conveni que hagu\xc3\xa9s provocat aldarulls si es feia p\xc3\xbablic._NEWLINE_Francesc Berardo va informar del contingut del conveni d'evacuaci\xc3\xb3 a la Generalitat i al Consell de Cent en una carta que va arribar a Barcelona el 17 d'abril. Per una banda Carles VI escrivia als catalans per mantenir les Constitucions i que si els borb\xc3\xb2nics no s'hi avenien l'evacuaci\xc3\xb3 restaria en suspens, i per una altra banda, escrivia alhora a Starhemberg que interced\xc3\xads pels catalans prop dels borb\xc3\xb2nics, per\xc3\xb2 que cap gesti\xc3\xb3 en aquest sentit destorb\xc3\xa9s la cosa principal, que era l'evacuaci\xc3\xb3._NEWLINE_La transcend\xc3\xa8ncia de la decisi\xc3\xb3 del que calia fer va portar a la Generalitat a convocar del 30 de juny una Junta de bra\xc3\xa7os. All\xc3\xb2 va precipitar els esdeveniments i Starhemberg es va veure obligat a cloure els termes de l'armistici urgentment.\n_START_SECTION_\nSignatura\n_START_PARAGRAPH_\nL'abandonament del darrer aliat dels catalans es va produir el 22 de juny de 1713 a l'Hospitalet de Llobregat. Per una banda es van trobar en secret el comte de K\xc3\xb6nigsegg en nom de l'ex\xc3\xa8rcit imperial i de l'altra el marqu\xc3\xa8s de Ceva-Grimaldi en nom del borb\xc3\xb2nic. Van estipular que a partir de l'1 de juliol es decretaria l'alto el foc entre ambd\xc3\xb3s b\xc3\xa0ndols, que els borb\xc3\xb2nics podrien iniciar l'ocupaci\xc3\xb3 del territori catal\xc3\xa0 i els imperials es retirarien i es concentrarien a Tarragona i Barcelona per embarcar en vaixells brit\xc3\xa0nics que els durien a G\xc3\xa8nova. Comptat i debatut, el conveni de l'Hospitalet deixava Catalunya sola davant l'animadversi\xc3\xb3 de Felip V, amb l'\xc3\xbanic auxili de les seves pr\xc3\xb2pies forces.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl 25 de juny el virrei va comunicar a les institucions catalanes el que havia succe\xc3\xaft a l'Hospitalet 3 dies abans. En escampar-se les not\xc3\xadcies la tensi\xc3\xb3 als carrers de Barcelona es va disparar i van esclatar manifestacions de repulsa en contra dels antics aliats._NEWLINE_El mariscal Starhemberg va fugir de Barcelona el 27 de juny. L'abs\xc3\xa8ncia  del virrei va causar una moment\xc3\xa0nia par\xc3\xa0lisi en el funcionament institucional del Principat. El 30 de juny va comen\xc3\xa7ar a la capital la Junta de Bra\xc3\xa7os, que va prendre la resoluci\xc3\xb3 de continuar la guerra.\n_START_SECTION_\nFotografies\n_START_PARAGRAPH_\nSeq\xc3\xbc\xc3\xa8ncia fotogr\xc3\xa0fica del tractat, exposat al Museu de l'Hospitalet el 2013 en commemoraci\xc3\xb3 del seu tricentenari."